  Майя Бывальцева Ижкарысь кык кылэз тодӥсь нылпиос понна дышетонъя но шутэтсконъя «Нуныкай» центрлэн нырысетӥ урокъёсаз 9-тӥ куартолэзе 27 пиналъёс лыктӥзы. Иворъёсъя «Удмуртия» агентстволы со сярысь вераз центрлэн одӥгез дышетӥсез Татьяна Волкова. «Гожтӥськизы 40 котыр занятиосы, но тросэз нылпиос висьыны усизы, лыктӥзы ог 27 адями — 11 нылпи вал бадӟымъёслэн группаязы но 16 нылпи вал пичиослэн группаязы», — вераз со.  Ужанрадлыкын куинь занятиос вал: кылэз волятон, крезьгуръя урок но киужен вырон. Урокъёс вискын пиналъёс шудыны но быгатӥзы. Татьяна Волковалэн верамезъя, нырысетӥ дышетонъёс бере ваньзылэн умой мылкыдзы кылиз: пиналъёслэн но, анай-атайёссылэн но, дышетӥсьёслэн но…  Ӟеч кылъёс верамзы эшшо ӟечгес ужаны мылкыд сётэ, шуэ Татьяна Волкова, ужазы куд-ог воштонъёс пыртыны малпало на. Анай-атайёсын вераськонын таӵе малпанэ вуимы: пичи группамес, 15 нылпи кытчы ветлэ кык аресысен ньылёзь, ми эшшо люкомы, кык группа луоз. Малы ке шуоно эшшо но пайдаёгес занятие мед ортчоз шуыса, группаын ӧжытгес адями луыны кулэ. Соос пичиесь, соосын нимазгес ужаны кулэ Татьяна ВолковаОзьы ик со кылэз волятонъя урокъёссэ но мукет сяменгес радъяны малпа, «котькуд нылпи тросгес мед быгатоз вераськыны». «Мон верасько но, соос мон бӧрсьы верало, юан сётӥсько, соос валэктон сёто — со выллемгес вал. Но юанъёс ӧжытгес вал, ми кылбуръёс дышетӥм, вераськимы, шуом, мугор люкетъёс сярысь, кырӟамы. Но со, оло, тырмыт ӧвӧл», — лыдъя дышетӥсь. Али 16-тӥ куарусёнлы  ни. Нырысетӥ занятиосы ветлэмъёс сяна, выль мылкыд карисьёс но вазисько. Татьяна Волкова озьы ик ватсаз, толэзяз куинь кӧснуналъёсы пиналъёсын дышетонъёс ортчозы шуыса, нош ньылетӥяз анай-атайёс понна кыккылолыкъя «Билингва» центрлэн семинарез радъяськоз (пиналъёслы нимаз программа чаклалозы). Тодэ вайытом, занятиосы удмурт кылын вераськись яке кылэз валась 2 аресысен 9 аресозь пиналъёсты ӧтё. Пумиськонъёс Карл Маркс ульчаысь 395 номеро юртын «Сёма» центрын ортчылозы. Кыккылъем нылпиос понна «Нуныкай» центрен тодматон Ижкарын 26-тӥ гудырикошконэ радъямын вал. Анай-атайёс но нылпиос ужанрадлыкен, дышетӥсьёсын тодматскизы.  «Нуныкай» центр кылдытонлы мылкыд сётӥз «Удмурт Кенеш» огазеяськон. Ижкарлэн мерлыко ӵектосъёсъя конкурсаз пыриськыса, кичӧлтонэз быдэстыны 100 сюрс манет утӥзы. Тегъёс: Мерлык Дышетон Ижкар нылпиос Удмуртия удмурткыл  